Vier vas ná Noordwes-plaasaanvalArgieffoto: SAPD Vier verdagtes is in hegtenis geneem nadat ŉ boer en sy vrou Dinsdagoggend op ŉ plaas tussen Koster en Derby in Noordwes oorval, aangerand en vasgebind is. Die teenmisdaadgroep SA Community Crime Watch (SACCW) in Rustenburg het op Facebook die inhegtenisneming bevestig en gesê van die goedere wat tydens die plaasaanval gesteel is, is in die verdagtes se besit gevind. Lt.kol. Amanda Funani, woordvoerder van die polisie, het aan Maroela Media gesê die verdagtes is nog nie amptelik aangekla nie en daarom kan sy tans geen kommentaar lewer nie. Sy het gesê die polisie sal later vandag meer inligting bekendmaak. Maroela Media het vroeër berig ŉ boer is gister omstreeks 07:15 buite sy huis oorval toe hy op pad was om na sy beeste om te sien. Die verdagtes, wat almal balaklawas gedra het, het hom teruggesleep na sy huis toe. Hulle het hom en sy vrou met toue vasgebind voordat hulle drie vuurwapens, drie selfone en ŉ onbevestigde bedrag kontant geroof en op die vlug geslaan het. Die polisie wou nie die slagoffers se name bekendmaak nie, maar het gesê hulle is tussen 65 jaar en 70 jaar oud.